DA Den Europæiske Unions Tidende L 175/1

KOMMISSIONENS DELEGEREDE FORORDNING (EU) 2015/1076

af 28. april 2015

om supplerende regler for udskiftning af en støttemodtager og for de dermed forbundne forpligtelser og om mindstekrav i offentlig-private partnerskabsaftaler, der finansieres af europæiske struktur- og investeringsfonde, jf. Europa-Parlamentets og Rådets forordning (EU) nr. 1303/2013

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde,

under henvisning til Europa-Parlamentets og Rådets forordning (EU) nr. 1303/2013 af 17. december 2013 om fælles bestemmelser for Den Europæiske Fond for Regionaludvikling, Den Europæiske Socialfond, Samhørighedsfonden, Den Europæiske Landbrugsfond for Udvikling af Landdistrikterne og Den Europæiske Hav- og Fiskerifond og om generelle bestemmelser for Den Europæiske Fond for Regionaludvikling, Den Europæiske Socialfond, Samhørighedsfonden og Den Europæiske Hav- og Fiskerifond og om ophævelse af Rådets forordning (EF) nr. 1083/2006 (1), særlig artikel 63, stk. 4, og artikel 64, stk. 4, og

ud fra følgende betragtninger:

(1) Det fastsættes i artikel 63, stk. 1, i forordning (EU) nr. 1303/2013, at en støttemodtager i forbindelse med en OPP-operation kan være et privatretligt organ i en medlemsstat (»privat partner«). I overensstemmelse med artikel 63, stk. 3, i forordning (EU) nr. 1303/2013 kan den private partner, som er udvalgt til at gennemføre operationen, udskiftes som støttemodtager under gennemførelsen, hvis det er påkrævet i henhold til vilkårene og betingelserne for det offentlig-private partnerskab eller finansieringsaftalen mellem den private partner og det finansieringsinstitut, der medfinansierer operationen.

(2) For at specificere et komplet sæt forpligtelser for partnerne i en OPP-operation er det nødvendigt, at der fastsættes supplerende regler for udskiftning af støttemodtageren og for de dermed forbundne forpligtelser.

(3) Hvis der er tale om udskiftning af en støttemodtager i en OPP-operation, som finansieres af europæiske struktur- og investeringsfonde, er det nødvendigt at sikre, at den nye partner eller det nye organ efter udskiftningen mindst yder den samme tjeneste og med den samme minimumskvalitetsstandard som krævet i den oprindelige OPP-aftale.

(4) I tilfælde af en OPP-operation, hvor støttemodtageren er et offentligretligt organ, fastsætter artikel 64, stk. 1, i forordning (EU) nr. 1303/2013 betingelserne for, hvornår udgifter, der er afholdt og betalt af en privat partner, kan anses som afholdt og betalt af støttemodtageren. I henhold til nævnte forordnings artikel 64, stk. 2, skal betalingen af sådanne udgifter indsættes på en spærret konto i støttemodtagerens navn.

(5) Det er nødvendigt at fastsætte de mindstekrav i OPP-aftaler, der danner grundlag for anvendelsen af artikel 64, stk. 1, i forordning (EU) nr. 1303/2013, herunder bestemmelser vedrørende OPP-aftalens ophør, og for at sikre et passende revisionsspor —

VEDTAGET DENNE FORORDNING:

KAPITEL I

Regler for udskiftning af en støttemodtager under OPP-operationer, der finansieres af europæiske struktur- og investeringsfonde

(Artikel 63, stk. 4, i forordning (EU) nr. 1303/2013)

Artikel 1

Yderligere betingelser for udskiftning af den private partner

Ved udskiftning af den private partner eller det offentligretlige organ, jf. artikel 63, stk. 3, i forordning (EU) nr. 1303/2013 (»partner« eller »organ«), skal følgende yderligere betingelser overholdes:

a) Partneren eller organet skal kunne yde mindst den samme tjeneste og med de samme minimumskvalitetsstandarder som bestemt i den offentlig-private partnerskabsaftale (OPP).

b) Partneren eller organet har indvilliget i at påtage sig støttemodtagerens rettigheder og forpligtelser i forbindelse med OPP-operationer fra den dato, hvor forslaget om udskiftning meddeles forvaltningsmyndigheden.

Artikel 2

Forslag om udskiftning af den private partner

1. Partneren eller organet skal sende forslaget om udskiftning af den private partner som støttemodtager til forvaltningsmyndigheden senest en måned efter beslutningen herom.

2. Det i stk. 1 nævnte forslag skal indeholde følgende:

a) Vilkår og betingelser for OPP-aftalen eller finansieringsaftalen mellem den private partner og det finansieringsinstitut, som medfinansierer den operation, som udskiftningen vedrører.

b) Bevis for, at partneren eller organet opfylder betingelserne i denne forordnings artikel 1, og for at vedkommende opfylder og påtager sig alle de forpligtelser, som påhviler støttemodtageren, jf. forordning (EU) nr. 1303/2013.

c) Bevis for, at partneren eller organet har fået udleveret en kopi af den oprindelige støtteaftale og eventuelle ændringer af denne.

Artikel 3

Bekræftelse af udskiftning af den private partner

Såfremt partneren eller organet opfylder og påtager sig alle de forpligtelser, der påhviler støttemodtageren i henhold til forordning (EU) nr. 1303/2013, og i øvrigt opfylder betingelserne i artikel 1 i nærværende forordning, skal forvaltningsmyndigheden senest en måned efter modtagelsen af det i artikel 2 nævnte forslag:

a) registrere partneren eller organet som støttemodtager fra den dato, der er omhandlet i artikel 1, litra b), i denne forordning

b) oplyse partneren eller organet om det resterende støttebeløb, som er til rådighed fra ESI-fondene.

KAPITEL II

Minimumskrav i OPP-aftaler, som finansieres af de europæiske struktur- og investeringsfonde

(Artikel 64, stk. 4, i forordning (EU) nr. 1303/2013)

Artikel 4

Spærret konto

For så vidt angår den spærrede konto, jf. artikel 64, stk. 2, i forordning (EU) nr. 1303/2013, skal OPP-aftalen indbefatte følgende:

a) hvis det er relevant, kriterierne for udvælgelse af det finansieringsinstitut, hvor den spærrede konto skal åbnes, herunder krav vedrørende instituttets kreditværdighed

b) betingelser for at foretage udbetalinger fra den spærrede konto

c) oplysninger om, hvorvidt det offentligretlige organ må anvende den spærrede konto som sikkerhed for udførelsen de forpligtelser, som i kraft af OPP-aftalen påhviler organet eller dets private partner

d) oplysninger om den spærrede kontos kontohaveres forpligtelse til efter skriftlig anmodning fra forvaltningsmyndigheden at informere denne om beløb, der er udbetalt fra den spærrede konto, samt kontoens saldo

e) bestemmelser om, hvordan resterende midler på den spærrede konto skal udbetales, når denne lukkes som følge af OPP-aftalens ophør.

Artikel 5

Rapporterings- og revisionsspor

1. OPP-aftalen skal indeholde bestemmelser om indførelse af en mekanisme for rapportering og dokumentopbevaring. Denne mekanisme skal indeholde samme forpligtelser om rapportering og dokumentopbevaring, som gælder for støttemodtageren, som selv afholder og betaler for udgifter, som falder ind under artikel 65 i forordning (EU) nr. 1303/2013.

2. OPP-aftalen skal omfatte procedurer til sikring af et tilstrækkeligt revisionsspor, jf. artikel 25 i Kommissionens delegerede forordning (EU) nr. 480/2014 (2). Disse procedurer skal bl.a. gøre det muligt at afstemme udgifter, som den private partner har afholdt og betalt i forbindelse med operationens gennemførelse, med de udgifter, som støttemodtageren har oplyst til forvaltningsmyndigheden.

Artikel 6

Ikrafttræden

Denne forordning træder i kraft på tyvendedagen efter offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat. Udfærdiget i Bruxelles, den 28. april 2015. På Kommissionens vegne Jean-Claude JUNCKER Formand

(1) EUT L 347 af 20.12.2013, s. 320.

(2) Kommissionens delegerede forordning (EU) nr. 480/2014 af 3. marts 2014 om supplerende regler til Europa-Parlamentets og Rådets forordning (EU) nr. 1303/2013 om fælles bestemmelser for Den Europæiske Fond for Regionaludvikling, Den Europæiske Socialfond, Samhørighedsfonden, Den Europæiske Landbrugsfond for Udvikling af Landdistrikterne og Den Europæiske Hav- og Fiskerifond og om generelle bestemmelser for Den Europæiske Fond for Regionaludvikling, Den Europæiske Socialfond, Samhørighedsfonden og Den Europæiske Hav- og Fiskerifond (EUT L 138 af 13.5.2014, s. 5).